Omkring 700.000 danskere lever med en lungesygdom. Men mange ved det bare ikke, da de overser symptomerne. Derfor markeres Lungedagen igen i år over hele landet. På Aalborg Universitetshospital kan du i dagens anledning få testet din lungekapacitet. Det foregår ved, at man får næseklemme på næsen og et mundstykke i munden. Testen tager ikke mange sekunder, og det kan ende med at ændre dit liv. Det gjorde det for nordjyske Birgitte Albrechtsen. Se vores journalist Clara Al-Naseri få testet sin lungekapacitet: Turde ingenting Da Birgitte Albrechtsen for fire år siden fik konstateret KOL, kom hun i rehabilitering. Det forandrede alt for hende. - Det har simpelthen ændret mit liv. Før turde jeg ingenting, men i dag lever jeg helt normalt, fortæller hun. I tiden inden diagnosen turde Birgitte Albrechtsen næsten ikke gå udenfor sin dør. Hun opfordrer derfor alle, som går med den mindste mistanke om lungeproblemer, om at opsøge læge. - Det er med at komme afsted. Det bliver kun bedre af det. Over 5000 danskere får, ifølge Lungeforeningen, målt deres lungefunktion til den årlige lungedag. 19-20% af dem opfodres som følge af målingen til at gå til egen læge på grund af en ukendt nedsat lungefunktion. Mange overser symptomer Dagen arrangeres af Lungeforeningen i samarbejde med sundhedsprofessionelle og frivillige. Lungeforeningen har over flere uger kørt kampagnen: PUST NU - Hiv, Host, Hvæs. Her sætter de fokus på, at to ud af tre danskere overser symptomer på lungesygdom såsom hoste og åndenød. Mange undskylder symptomerne med, at de er blevet ældre eller er kommet i dårlig form. Lungesygdomme rammer især rygere og eks-rygere, men sygdommene kan ofte behandles. Får man konstatereret en lungesygdom,kan medicin og ændring i livsstil hjælpe til, at man får det bedre og sygdommen bremses.

Opsummering:
Onsdag markeres Lungedagen landet over. Det betyder, at du kan få testet dine lunger - blandt andet på Aalborg Universitetshospital.